荔枝歌
作者：陳襄
朝代：宋

paragraphs: 番禺地僻嵐烟鎖，萬樹纍纍産嘉果。
漢宮墜落金莖露，秦城散起驪山火。
炎炎六月朱明天，映日仙枝紅欲燃。
自古清芬不能遏，留得嘉名爲椹仙。
上皇西去楊妃死，蠻海迢迢千萬里。
華清宮闕闃無人，南來不見紅塵起。
至今榮植遍閩州，離離朱實繁星稠。
一日爲君空變色，千里憑誰速置郵。
可憐錦幄神仙侶，爲飲凝漿滌煩暑。
綺筵不惜十千錢，酩酊秦樓桂花醑。
秦樓女子繡羅裳，鳳簫嗚咽流宮商。
醉歌一曲荔枝香，席上少年皆斷腸。